มีดีที่เก็บ
....ทีมข่าวการเงิน
11 ส.ค. 2554

....ทีมข่าวการเงิน
คุยกันโขมงโฉงเฉงทั่วทั้งกระทรวงริมคลองประปาว่า รัฐบาลนี้ ไม่ใช่ “ดีแต่กู้”
แต่รัฐบาลนี้มีดีที่ “เก็บ”
ไม่ใช่เก็บเบี้ยใต้ถุนร้านนะพี่น้อง แต่เป็นการเก็บภาษีจากผู้ประกอบการจนรายได้รัฐเกินเป้ากระฉูด 3.3 แสนล้าน
11 เดือน ผ่านไปไวเหมือนโกหก เกินกว่าเป้าไป 3.2 แสนล้านเข้าไปแล้ว
สาธิต รังคสิริผู้อำนวยการสำนักงานเศรษฐกิจการคลัง (สศค.) ดีใจจนออกหน้า ออกมาบอกข่าวดีว่า เฉพาะเดือน ส.ค. 2553 เก็บได้ 2.4 แสนล้านบาท สูงกว่าเป้า 4.6 หมื่นล้านบาท 
ช่วง 11 เดือนเก็บรายได้สุทธิสูงกว่าเป้าถึง 3.2 แสนล้านบาท หรือ 25.3% จึงคาดว่าทั้งปี งบประมาณจะเก็บรายได้เกินเป้า 3.3 แสนล้านบาทแน่นอน
เห็นฝีมือบรรดานักรีดภาษีของกระทรวงการคลังรึยัง
ภาษีเงินได้นิติบุคคลเก็บได้ 1.53 แสนล้าน สูงกว่าประมาณการ 3.03 หมื่นล้านบาท หรือ 24.6% เพราะผลประกอบการบริษัทในช่วงครึ่งปีแรกดีขึ้นมักมั่ก
ภาษีมูลค่าเพิ่ม ภาษีน้ำมัน ภาษีรถยนต์ และอากรขาเข้าก็สูงกว่าประมาณการจำนวนมาก สำหรับรัฐวิสาหกิจนำส่งรายได้ 9,029 ล้านบาท สูงกว่าประมาณการ 6,181 ล้านบาท โดยมีสาเหตุจากบริษัท ทีโอที จำกัด (มหาชน) ได้นำส่งเงินปันผลซึ่งเดิมจะนำส่งในเดือนพ.ค. 2553 จำนวน 6,015 ล้านบาทขณะที่การเก็บรายได้ในช่วง 11 เดือนแรกของปีงบประมาณ 2553 ตั้งแต่ต.ค. 2552 ถึง ส.ค. 2553 รัฐบาลจัดเก็บรายได้สุทธิ 1.6 ล้านล้านบาท สูงกว่าประมาณการ 3.2 ล้านบาท โดย กรมสรรพากรเก็บภาษีได้เกินเป้า 1.47 แสนล้านบาท หรือ 14.3% กรมสรรพสามิตเก็บภาษีได้เกิน 1.06 แสนล้านบาท หรือ 39.9% และกรมศุลกากรเก็บภาษีได้เกิน 2.15 หมื่นล้านบาท หรือ 31.9%
นอกจากนี้ ยังมีรายได้พิเศษจากเงินยึดทรัพย์ 4.9 หมื่นล้านบาท และเงินส่งคืนของกองทุนบำเหน็จบำนาญข้าราชการ 8,135 ล้านบาท